เมือวันที่ 15 พ.ย. 61 ผมได้ใช้มืออุ้มสุนัข แต่ไม่ได้โดนกัดหรือข่วน จากนั้นได้ไปล้างมือโดยใช้น้ำยาล้างจาน เมื่อล้างเสร็จ มือมีอาการแดงๆแสบอาจเป็นเพราะน้ำยาล้างจานกัดมือ หลังจากนั้นผ่านมา 7 วัน สุนัขตัวนั้นมีอาการซึม ไม่ค่อยเล่น เดินแล้วขาหลังเหมือนจะล้ม และอยู่ดีๆก็นอนตายไป อาการของสุนัขถือเป็นพิษสุนัขบ้าไหมครับ และผมจำเป็นต้องไปฉีดวัคซีนป้องกันหรือไม่ครับ
สวัสดีค่ะ หากไม่ได้โดนสุนัขกัดหรือข่วน และผิวหนังที่สัมผัสกับสุนัข ไม่มีบาดแผลที่มีเลือดออก ไม่มีแผลถลอก ไม่มีรอยช้ำ ไม่มีจ้ำเลือดใดๆ โอกาสที่จะติดเชื้อพิษสุนัขบ้าก็ไม่มี ดังนั้นจึงไม่จำเป็นต้องไปฉีดวัคซีนป้องกันพิษสุนัขบ้าค่ะสำหรับอาการของพิษสุนัขบ้าในสุนัขนั้น ในช่วงเริ่ม 2-3 วันแรก จะมีนิสัยและอารมณ์เปลี่ยนแปลงไปจากเดิม เช่น จากสุนัขที่ขี้เล่น ก็จะแยกตัวออกไป หรือมีอารมณ์หงุดหงิด หรือสุนัขที่เคยตื่นกลัว ขี้กลัวคน กลับกลายเป็นดุร้าย วิ่งเข้าหาคน เป็นต้น หลังจากนั้น สุนัขมักจะแสดงอาการดุร้ายโดยจะกัดทุกสิ่งที่ขวางหน้า เสียงเห่าหอนจะผิดไปเนื่องจากเกิดอัมพาตของกล้ามเนื้อกล่องเสียง ลิ้นจะห้อย น้ำลายจะไหลออกตลอดเวลา ไม่กินอาหารไม่กินน้ำ มีอาการขยอกหรือขย้อนคล้ายมีสิ่งแปลกปลอมติดในลำคอ อาการระยะจะเป็นอยู่ประมาณ 1 – 7 วันก่อนเข้าสู่ระยะอัมพาต คือกล้ามเนื้อทุกส่วนไม่ทำงาน และจะตายในที่สุดดังนั้น หากในช่วง 7 วันหลังจากที่ไปอุ้มสุนัข สุนัขยังไม่ได้มีอาการผิดปกติ แต่หลังจากนั้นจึงค่อยมีอาการซึมแล้วตายไป ก็ไม่น่าใช่ลักษณะอาการของโรคพิษสุนัขบ้าค่ะ